钦定古今图书集成/明伦汇编/宫闱典/第038卷 > 文惠王皇后
## 钦定古今图书集成/明伦汇编/宫闱典/第038卷 > 文惠王皇后

按《五代史梁家人传》，“梁太祖母曰文惠皇后王氏，单
州单父人也。其生三子，长曰广王全昱，次曰朗王存，
其次太祖。后少寡，携其三子佣食萧县人刘崇家。太
祖壮而无赖，县中皆厌苦之。崇患太祖慵惰不作业，
数加笞责，独崇母怜之，时时自为栉沐，戒家人曰：‘朱
三非常人也，宜善遇之’。”黄巢起，太祖与存俱亡为盗，
从巢攻广州，存战死。居数岁，太祖背巢降唐，反以破
巢，遂镇宣武。乃遣人以车马之萧县，迎后于崇家。使
者至门，后惶恐走避，谓刘氏曰：“朱三落魄无行，作贼
死矣，何以至此邪？”使者具道太祖所以然，后乃惊喜
泣下，与崇母俱载以归，封晋国太夫人。太祖置酒太
夫人前，举觞为寿，欢甚。太祖启曰：“朱五经平生读书，
不登一第，有子为节度使，无沗于先人矣。”后恻然良
久曰：“汝能至此，可谓英特，然行义未必如先人也。”太
祖莫知其故，后曰：“朱二与汝俱从黄巢，独死蛮岭，其
孤皆在午沟，汝今富贵，独不念之乎？”太祖泣涕谢罪，
乃悉召存诸子以归。太祖刚暴多杀戮，后每诫之，多
赖以全活。大顺二年秋，后疾，卜者曰：“宜还故乡。”乃归，
卒于午沟。太祖即位，立四庙，追尊皇考为文穆皇帝，
后曰文惠皇后。